***Seanmhór 28/2/2024 Aistrithe ag an tOllamh Ciaran Mac Murchaidh, DCU***

*Deotranaimí 18: 15-20; Salm 111; 1 Corantaigh 8: 1-13; Marcas 1:21-28*

I lár na seascaidí a tháinig mise ar an saol. D’fhás mé suas faoin tuath in Éirinn, tír a bhí éagsúil ar fad ó Éire an lae inniu. Ceann de na difríochtaí móra atá idir an dá thír sin ná nádúr poiblí agus cleachtadh an chreidimh san am atá thart. Ba chuid lárnach den saol poiblí in Éirinn na hinstitiúidí eaglasta. Bhí an nós ag daoine labhairt go hoscailte faoina bparóistí, faoi bheith ag freastal ar na seirbhísí, agus faoin gcreideamh féin. Sna seascaidí agus sna seachtóidí bhí muintir na hÉireann fós eolach ar eachtraí ón mBíobla. Bhí scéalta agus seanchas faoi luath-naoimh na hÉireann ar eolas acu, freisin. Tá taifeadadh ar fáil ó na seascaidí inar féidir páistí óga ó lár na cathrach i mBaile Átha Cliath a chloisteáil ag caint faoi charachtair sna scrioptúir agus sa naomhsheanchas amhail is go bhféadfá casadh leo ar na sráideanna féin. Baineadh úsáid as roinnt acu mar chuid de shraith cartún dar teideal, *Give Up Yer Oul Sins*, fiche bliain ó shin.

Ní mhaireann an t-eolas cultúrtha sin ar an scrioptúr agus an naomhsheanchas a thuilleadh in Éirinn, áfach. Meascán atá ann anois de chultúir dhifriúla, de ghuthanna creidimh éagsúla agus de dhaoine a deir nach gcreideann siad in aon rud. Níl an mothú ann a thuilleadh go bhféadfá casadh ar luath-naoimh na hÉireann ná, go deimhin, ar charachtair as na scrioptúir, ar na sráideanna. Bheadh sé deacair ag go leor daoine iad a ainmniú, fiú, gan trácht ar a gcuid scéalta a insint. Ar na saolta seo, is dóchúla gur mar bhandia págánach seachas mar naomh Críostaí a chuirfí Naomh Bríd inár láthair. Nuair a tugadh isteach an Lá Saoire Bainc nua i mí Feabhra 2023, díríodh an ceiliúradh poiblí ar mhná a ainmniú a bhí tar éis cur go mór le sochaí na hÉireann, agus ba í Naomh Bríd duine acu sin.

Insíonn lucht staire a bhfuil spéis ar leith acu san aois sin dúinn gur fíordhuine í Naomh Bríd a bhunaigh ionad creidimh tábhachtach, mór le rá i gCill Dara. Fadhb an-mhór ag an lucht staire a dhéanann staidéar ar naoimh na hÉireann sa luath-ré Chríostaí agus sna meánaoiseanna, áfach, nach raibh muintir na hÉireann rómhaith ag scríobh rudaí síos. Ina ionad sin, is scéalta a d’inis muid agus chuir muid ar aghaidh ó ghlúin go glúin iad. Má chailleann muide na scéalta sin mar chuid dár n-oidhreacht chultúrtha, caillfidh muid cuid éigin dínn féin mar dhaoine agus mar phobal. Is é an scéal céanna é lenár dteanga féin – má chailleann muid an Ghaeilge, caillfidh muid dlúth-thuiscint orainn féin mar phobal.

Déantar ceiliúradh saolta taobh leis an gceiliúradh creidimh. Ceilíurann muid Naomh Pádraig ar an tslí chéanna sin sa lá atá inniu ann trí mheascán imeachtaí poiblí agus seirbhísí eaglasta ina dtugann muid onóir do dhuine dár naomhphátrúin. Creidim féin go bhfuil a ceart iomlán le tabhairt fós do Naomh Bríd in ainneoin gur bronnadh lá saoire bainc uirthi anuraidh mar chomhartha ómóis. Nár chóir dúinne, mar phobal Críostaí, a dheimhniú nach ndéanfar oidhreacht Chríostaí Bhríde a scuabadh chun siúil le go gcuirfear ina háit scéalta feimineacha faoi Bhríd mar bhandia?

Cad atá le foghlaim againn as léachtaí na maidine inniu? I gCéadlitir Phóil chuig na Corantaigh, deir sé gur féidir leo siúd a bhfuil creideamh láidir acu i gCríost bia a ithe a ofráltar do na híola toisc go bhfuil a fhios acu nach ann do Dhia ar bith eile ach an Dia a d’fhógair Íosa Críost dúinn. Deir sé leo: ‘Ní hé an bia a dhlúthóidh le Dia muid’. Braitheann gach rud ar neart agus ar dhoimhneacht ár gcreidimh, dar le Pól. Bíonn imní air fúthu siúd a dtugann sé ‘creidmhigh laga’ orthu. Is eagal leis go ndéanfar truailliú orthu siúd a bhfuil a gcoinsias lag má fheiceann siad lucht an chreidimh láidir ag ithe bia a ofráltar do na híola. Ní thuigfidh siad caolchúis an ráitis: ‘Ní fearrde muid é a ithe agus ní measaide muid é a fhágáil inár ndiaidh.’ Iad a chur ar seachrán ar an gcaoi sin, fiú má rinneadh sin as neart ár gcreidimh féin, is ionann é agus dochar a dhéanamh dár ndeartháireacha agus deirfiúracha i gCríost agus, ar deireadh, peacú in aghaidh Dia féin. Deir Pól nach n-íosfaidh sé féin bia a ofráltar do na híola ar eagla go dtabharfaidh sé ar na daoine a bhfuil coinsias lag acu a gcreideamh a chailleadh agus dul ar seachrán.

An bhfuil ceacht i léachtaí na maidine inniu dúinne mar phobal Críostaí maidir le bheith ag plé leis an gceiliúradh saolta agus an ceiliúradh creidmheach a dhéantar ar oidhreacht Bhríde? Creidim féin go láidir go n-iarrtar orainne a chur in iul go soiléir gurb í Bríd mar naomh Críostaí a cheiliúrann muide mar Eaglais. Glacann muid leis, gan amhras, go bhfuil an méid atá ar eolas againn fúithi teoranta ach ní mór dúinn a bhfuil d’eolas againn faoina cuid naofachta a chur chun cinn mar, gan ár gcuid guthanna, caillfear na scéalta sin. Ní dochar ar bith é sult a bhaint as an gceiliúradh saolta agus na tuairimí a léirítear faoi stair agus oidhreacht Bhríde. Ach, iarrtar orainne mar Eaglais ár gcreideamh a fhógairt don saol mór.

Críochnóidh mé leis na briathra géara seo as Deotranaimí – ‘An fáidh a labhróidh in ainm dé eile, gheobhaidh an fáidh sin bás.’ Caithfidh muide, ceannairí an chreidimh Chríostaí, bheith sách cúramach agus muid ag caint faoin gcreideamh agus faoi naoimh na Críostaíochta. ‘Ní hionann iad i súile gach aon duine’ – léiríonn dearcadh na Críostaíochta dúinn gur ceannairí creidimh iad naoimh ar nós Naomh Bríd a spreagann agus a neartaíonn muid inár gcreideamh féin. Iarrtar orainn, dá bhrí sin, a thabhairt orainn féin scéalta creidimh na luath-naomh a roinnt leis an saol mór seachas a bheith báite faoi thuile saoltachta an domhain ina maireann muid. B’ionann gan aird a thabhairt ar ról Bhríde mar naomh Críostaí agus cúl a thabhairt dár ngairm Chríostaí féin.

*Guímis*

A Dhia an ghrá, tugann muid buíochas duit as beatha Bhríde agus as na scéalta faoina creideamh agus a cuid dea-oibreacha atá tar éis teacht chugainn leis na céadta fada. Cabhraigh linne na scéalta sin a choimeád beo mar chuid de shaol comhaimseartha na hÉireann, saol a bhfuil éagsúlacht agus síorathrú ag baint leis. Go léirí scéalta faoi chreideamh Bhríde dúinne conas is féidir linn bheith dílis duitse agus freastal ar a chéile trí ghrá domhain na Críostaíochta.**Amen**